b'\n_START_ARTICLE_\nLapuan patruunatehtaan r\xc3\xa4j\xc3\xa4hdys\n_START_SECTION_\nOnnettomuusp\xc3\xa4iv\xc3\xa4n tapahtumat\n_START_PARAGRAPH_\nR\xc3\xa4j\xc3\xa4hdys tapahtui juuri p\xc3\xa4iv\xc3\xa4n t\xc3\xb6iden aloittamisen j\xc3\xa4lkeen rakennuksessa, jossa sijaitsi tehtaan lataamo II. Lataamossa on k\xc3\xa4ynnistetty kuusi patruunoiden lataamiskonetta perinteiseen tapaan tasan aamuseitsem\xc3\xa4lt\xc3\xa4. Rakennus tuhoutui r\xc3\xa4j\xc3\xa4hdyksess\xc3\xa4 t\xc3\xa4ysin. Sen betonisein\xc3\xa4t kaatuvat, katto lensi ilmaan, r\xc3\xa4j\xc3\xa4hdyskaasut sytyttiv\xc3\xa4t tulipaloja ja lattiat pirstoutuvat. R\xc3\xa4j\xc3\xa4hdys irrotti tilan betonisista rakenteista kimpaleita, jotka sinkoilivat ymp\xc3\xa4riins\xc3\xa4 jopa 2800 kilometrin tuntinopeudella vahingoittaen paikalla olleita ty\xc3\xb6ntekij\xc3\xb6it\xc3\xa4. R\xc3\xa4j\xc3\xa4hdys kuului selv\xc3\xa4sti viel\xc3\xa4 yli parinkymmenen kilometrin p\xc3\xa4\xc3\xa4ss\xc3\xa4 Sein\xc3\xa4joella. _NEWLINE_R\xc3\xa4j\xc3\xa4hdys aiheutti suurta tuhoa my\xc3\xb6s ymp\xc3\xa4r\xc3\xb6iville rakennuksille. Yhteens\xc3\xa4 noin 150 l\xc3\xa4hiseudun kiinteist\xc3\xb6\xc3\xa4 k\xc3\xa4rsi r\xc3\xa4j\xc3\xa4hdyksen aiheuttamista vaurioista. R\xc3\xa4j\xc3\xa4hdyksen sattuessa lataamossa ty\xc3\xb6skenteli 69 henkil\xc3\xb6\xc3\xa4, joista 58 oli naisia. Kuolonuhrien ja vammautuneiden suureen lukum\xc3\xa4\xc3\xa4r\xc3\xa4\xc3\xa4n oli osaltaan syyn\xc3\xa4 se, ett\xc3\xa4 tuhoutuneessa rakennuksessa tehtiin varsinaisen patruunoiden lataamisen lis\xc3\xa4ksi muitakin ty\xc3\xb6teht\xc3\xa4vi\xc3\xa4. Onnettomuushetkell\xc3\xa4 puolustusministeri\xc3\xb6n alaisuudessa toimineen tehtaan noin 500 ty\xc3\xb6ntekij\xc3\xa4st\xc3\xa4 nelj\xc3\xa4nnes toimi r\xc3\xa4j\xc3\xa4hdysvaarallisissa t\xc3\xb6iss\xc3\xa4. Patruunatehtaan ty\xc3\xb6ntekij\xc3\xa4t olivat r\xc3\xa4j\xc3\xa4hdyst\xc3\xa4 edelt\xc3\xa4vin\xc3\xa4 aikona olleet huolestuneita ty\xc3\xb6paikkansa  turvallisuudesta, sill\xc3\xa4 siell\xc3\xa4 oli jo aiemmin sattunut pienempi\xc3\xa4 r\xc3\xa4j\xc3\xa4hdyksi\xc3\xa4._NEWLINE_R\xc3\xa4j\xc3\xa4hdyksen tapahduttua annettiin v\xc3\xa4litt\xc3\xb6m\xc3\xa4sti suurh\xc3\xa4lytys. Lapuan paloaseman p\xc3\xa4ivyst\xc3\xa4j\xc3\xa4 h\xc3\xa4lytti kaikki l\xc3\xa4hiseudun palokunnat ja sairasautot r\xc3\xa4j\xc3\xa4hdyspaikalle. Niist\xc3\xa4 ensimm\xc3\xa4iset enn\xc3\xa4ttiv\xc3\xa4t perille vain nelisen minuuttia r\xc3\xa4j\xc3\xa4hdyksen j\xc3\xa4lkeen. Onnettomuuspaikalta kuljetettiin p\xc3\xa4iv\xc3\xa4n aikana kolmisenkymment\xc3\xa4 potilasta Sein\xc3\xa4joen keskussairaalaan. Kun tieto r\xc3\xa4j\xc3\xa4hdyksest\xc3\xa4 saapui aamulla sairaalaan, k\xc3\xa4ynnistettiin siell\xc3\xa4 v\xc3\xa4litt\xc3\xb6m\xc3\xa4sti katastrofitoiminta ja henkil\xc3\xb6kuntaa h\xc3\xa4lytettiin t\xc3\xb6ihin lis\xc3\xa4\xc3\xa4. Onnettomuuden uhrien hoitamista edesauttoi se, ett\xc3\xa4 keskussairaalan kirurgeista kaikki olivat aamulla ty\xc3\xb6paikallaan. R\xc3\xa4j\xc3\xa4hdyspaikalla syttyneet tulipalot saatiin sammumaan puolessa tunnissa, sill\xc3\xa4 r\xc3\xa4j\xc3\xa4hdyksen synnytt\xc3\xa4m\xc3\xa4 voimakas paineaalto s\xc3\xb6i palamisen tarvitseman hapen._NEWLINE_Yleisradio kertoi tapahtumasta heti aamulla, mik\xc3\xa4 ruuhkautti etenkin Suomen kaukopuheluverkkoa monien yritt\xc3\xa4ess\xc3\xa4 selvitt\xc3\xa4\xc3\xa4 l\xc3\xa4heistens\xc3\xa4 kohtaloa. _NEWLINE_Puolustusministeri Ingvar S. Melin sai tiedon r\xc3\xa4j\xc3\xa4hdysonnettomuudesta kello yhdeks\xc3\xa4n j\xc3\xa4lkeen. Hallitus kokoontui heti aamup\xc3\xa4iv\xc3\xa4ll\xc3\xa4 h\xc3\xa4t\xc3\xa4istuntoon ja asetti tutkijalautakunnan tutkimaan onnettomuuden syit\xc3\xa4. Tutkijalautakunnan teht\xc3\xa4viin kuului my\xc3\xb6s esitysten tekeminen vastaavanlaisten onnettomuuksien v\xc3\xa4ltt\xc3\xa4miseksi. Melin l\xc3\xa4hti samana p\xc3\xa4iv\xc3\xa4n\xc3\xa4 tutkijalautakunnan kanssa Lapuan onnettomuuspaikalle. Koska patruunatehdas sijaitsi Lapuan keskustassa, kehotti Melin harkitsemaan sen siirt\xc3\xa4mist\xc3\xa4 tihe\xc3\xa4n asutuksen ulkopuolelle._NEWLINE_P\xc3\xa4\xc3\xa4esikunnan mukaan tehtaalla oli r\xc3\xa4j\xc3\xa4hdyshetkell\xc3\xa4 asiaankuuluvat sammutuslaitteet ja varastot olivat maavalleilla suojattuja. My\xc3\xb6s tupakointi oli alueella monin paikoin kielletty\xc3\xa4. R\xc3\xa4j\xc3\xa4hdysainetarkastaja oli tehnyt paikalla tarkastuksen syksyll\xc3\xa4 1975. Patruunatehtaan alueelle ei ollut asennettuna automaattista h\xc3\xa4lytysj\xc3\xa4rjestelm\xc3\xa4\xc3\xa4.\n_START_SECTION_\nUhrien hautajaiset\n_START_PARAGRAPH_\nR\xc3\xa4j\xc3\xa4hdyksess\xc3\xa4 surmansa saaneet haudattiin 24. huhtikuuta. Surujuhlaan Lapuan tuomiokirkon pihalla osallistui yli 5\xc2\xa0000 uhrien omaista ja yst\xc3\xa4v\xc3\xa4\xc3\xa4, ja se my\xc3\xb6s radioitiin ja televisioitiin. Tasavallan presidentti Urho Kekkonen osallistui tilaisuuteen yhdess\xc3\xa4 maaherran ja valtioneuvoston edustajien kanssa. Vainajat siunasi Lapuan hiippakunnan piispa Yrj\xc3\xb6 Sariola avustajinaan 20 pappia. Ensin laskivat yhteisen seppeleens\xc3\xa4 omaiset, sitten presidentti Kekkonen omansa, ja h\xc3\xa4nen j\xc3\xa4lkeens\xc3\xa4 laskivat valtioneuvoston seppeleen p\xc3\xa4\xc3\xa4ministeri Martti Miettunen, kauppa- ja teollisuusministeri Eero Rantala, liikenneministeri Kauko Hjerppe ja puolustusministeri Ingvar S. Melin. Seppeltenlaskun j\xc3\xa4lkeen joukko patruunatehtaan ty\xc3\xb6ntekij\xc3\xb6it\xc3\xa4 k\xc3\xa4vi laskemassa yhden kukkalaitteen kullekin arkulle edesmenneiden ty\xc3\xb6tovereidensa muistoksi. T\xc3\xa4m\xc3\xa4n j\xc3\xa4lkeen arkut saatettiin puolustusvoimien ajoneuvoilla Simpsi\xc3\xb6n hautausmaalle._NEWLINE_Onnettomuus her\xc3\xa4tti my\xc3\xb6s laajaa kansainv\xc3\xa4list\xc3\xa4 huomiota. Kaikista pohjoismaista tuli surunvalitteluja Metallity\xc3\xb6v\xc3\xa4en Liiton toimistoon. Surus\xc3\xa4hkeen l\xc3\xa4hettiv\xc3\xa4t my\xc3\xb6s Kansainv\xc3\xa4linen Metallifederaatio ja Amalgamated Metal Workers\' Union Australia.\n_START_SECTION_\nOnnettomuuden tutkinta\n_START_PARAGRAPH_\nValtioneuvoston asettaman tutkijalautakunnan selostuksessa todetaan onnettomuuden syyst\xc3\xa4 seuraavaa: "Suorittamansa tutkimuksen perusteella tutkijalautakunta toteaa, ett\xc3\xa4 r\xc3\xa4j\xc3\xa4hdyksen todenn\xc3\xa4k\xc3\xb6inen l\xc3\xa4ht\xc3\xb6kohta oli pulttipistoolin patruunoiden latauskoneen (robotti) ruudittajan annostelusylinterin tiivisterengasura. Syttymisen syyt\xc3\xa4 ei ole tutkimuksissa voitu varmuudella osoittaa."_NEWLINE_Onnettomuuden syyt\xc3\xa4 ei koskaan varmasti saatu selville, mutta ep\xc3\xa4ilyt kohdistuivat (mahdollisesti staattisen) kipin\xc3\xa4n sytytt\xc3\xa4m\xc3\xa4\xc3\xa4n ruutip\xc3\xb6lyyn. K\xc3\xa4yt\xc3\xb6ss\xc3\xa4 olleessa suuressa ja avoimessa lataamossa riski siihen oli suurehko, koska k\xc3\xa4yt\xc3\xb6ss\xc3\xa4 oli matalissa rakennuksissa tehoton painovoimainen ilmanvaihtoj\xc3\xa4rjestelm\xc3\xa4. R\xc3\xa4j\xc3\xa4hdyksen aiheuttajaksi ep\xc3\xa4iltiin my\xc3\xb6s latausrobottia, joka oli mahdollisesti ylikuumentunut ja/tai syttynyt palamaan. Ruudin annosteluvirhe ja siit\xc3\xa4 seurannut liika-ahtaminen saattoi herkist\xc3\xa4\xc3\xa4 ruudin itsesyttymiselle ja lis\xc3\xa4t\xc3\xa4 ruutip\xc3\xb6lyn m\xc3\xa4\xc3\xa4r\xc3\xa4\xc3\xa4 ilmassa. Annosteluvirheen aiheuttajana saattoi olla latausrobotin virhetoiminta tai v\xc3\xa4\xc3\xa4r\xc3\xa4t s\xc3\xa4\xc3\xa4d\xc3\xb6t. Ruudin sy\xc3\xb6tt\xc3\xb6laitteen tukkeutumista paakkuuntumisen vuoksi pidet\xc3\xa4\xc3\xa4n v\xc3\xa4hemm\xc3\xa4n todenn\xc3\xa4k\xc3\xb6isen\xc3\xa4 selityksen\xc3\xa4, koska Lapua oli tunnettu laadukkaista ruutisekoituksistaan. Vanha tiilirakennus tuhoutui l\xc3\xa4hes perustuksiaan my\xc3\xb6ten, mik\xc3\xa4 vaikeutti tutkintaa, mutta r\xc3\xa4j\xc3\xa4hdysj\xc3\xa4lkien perusteella r\xc3\xa4j\xc3\xa4hdys alkoi latausrobotin sijaintipaikasta._NEWLINE_Onnettomuutta pahentaneena seikkana pidettiin liian monen ty\xc3\xb6ntekij\xc3\xa4n ja ty\xc3\xb6vaiheen keskitt\xc3\xa4mist\xc3\xa4 samaan rakennukseen. Lis\xc3\xa4ksi rakennuksessa oli liian paljon syttymisherkki\xc3\xa4 materiaaleja ja vanhanaikaiset s\xc3\xa4hk\xc3\xb6j\xc3\xa4rjestelm\xc3\xa4t. Lataamorakennuksen ja sen naapurirakennusten v\xc3\xa4lill\xc3\xa4 ei ollut modernien s\xc3\xa4\xc3\xa4nn\xc3\xb6sten mukaisesti r\xc3\xa4j\xc3\xa4hdykselt\xc3\xa4 suojaavia maavalleja eik\xc3\xa4 varoet\xc3\xa4isyyksi\xc3\xa4.\n_START_SECTION_\nOikeudenk\xc3\xa4ynti\n_START_PARAGRAPH_\nOikeudenk\xc3\xa4ynti patruunatehtaan johtohenkil\xc3\xb6it\xc3\xa4 vastaan aloitettiin vuonna 1978. Syytteit\xc3\xa4 oli useita erilaisia, ja niist\xc3\xa4 raskaimmat koskivat 40 kuolemantuottamusta ja 44 vammantuottamusta. Tehtaalla ei kuitenkaan todettu rikotun sen toimintaa koskevia ohjeita ja m\xc3\xa4\xc3\xa4r\xc3\xa4yksi\xc3\xa4, ja korkein oikeus vapautti vuonna 1982 kaikki syytetyt syytteist\xc3\xa4.\n_START_SECTION_\nAvustustoiminta\n_START_PARAGRAPH_\nPerheiden konkreettinen avustaminen k\xc3\xa4ynnistyi yhden sosiaality\xc3\xb6ntekij\xc3\xa4n voimin onnettomuusp\xc3\xa4iv\xc3\xa4n\xc3\xa4. Seuraavana p\xc3\xa4iv\xc3\xa4n\xc3\xa4 onnettomuudesta k\xc3\xa4rsineit\xc3\xa4 koteja l\xc3\xa4hti kiert\xc3\xa4m\xc3\xa4\xc3\xa4n viisi Suomen Punaisen Ristin ja Lapuan sosiaalitoimen edustajista muodostettua ty\xc3\xb6paria. Ty\xc3\xb6parien teht\xc3\xa4v\xc3\xa4n\xc3\xa4 oli sek\xc3\xa4 tietojen ker\xc3\xa4\xc3\xa4minen ett\xc3\xa4 v\xc3\xa4litt\xc3\xb6m\xc3\xa4n rahallisen avun jakaminen SPR:n katastrofivaroista. My\xc3\xb6s pappeja sek\xc3\xa4 toimittajia vieraili uhrien kodeissa._NEWLINE_R\xc3\xa4j\xc3\xa4hdyksess\xc3\xa4 loukkaantuneiden ja kuolleiden henkil\xc3\xb6iden perheenj\xc3\xa4senten avustamiseksi perustettiin Lapualle avustusrahasto, johon kertyi 7,6 miljoonaa markkaa. Hallitus varasi 300 000 markkaa perheiden avustamiseen sek\xc3\xa4 saman summan hautauskulujen ja vahinkojen ennakkokorvausten kattamiseen._NEWLINE_Avustusten jakoa koordinoi aluksi j\xc3\xa4rjest\xc3\xb6jen edustajista muodostettu yhteisty\xc3\xb6toimikunta. My\xc3\xb6hemmin avustusten jakamista varten perustettiin Lapuan r\xc3\xa4j\xc3\xa4hdysonnettomuuden sosiaalisen katastrofiavun toimikunta sek\xc3\xa4 Lapuan r\xc3\xa4j\xc3\xa4hdysonnettomuuden opintotukitoimikunta. Avustusohjelman p\xc3\xa4\xc3\xa4tytty\xc3\xa4 23 vuotta r\xc3\xa4j\xc3\xa4hdyksen j\xc3\xa4lkeen siirrettiin j\xc3\xa4ljelle j\xc3\xa4\xc3\xa4neet puoli miljoonaa markkaa SPR:n katastrofirahastoon.'